Aarhuus Stifts-Tidende, 1843-06-30
Nyheder fra Udlandet. Opstanden i Spanien synes snart, næsten uden Blodsudgydelse, at skulle feire en fuldkommen Seier. Den ene Stad, den ene Provinds efter den anden, erklærer sig for Jnsurrectionen; Folket vælger da en foreløbig Bestyrelse (Junta), bestaaende af anseete, frisindede Borgere. Denne udsteder en Erklæring, hvori den opsiger Espartero og hans Parti al Lydighed, men hylder Dronningen og Constitutionen; tillige væbnes de Frivillige, som skareviis strømme sammen, for at forsvare Frihedens Sag. Øvrighederne slutte sig enten til Bevægelsen, eller forholde sig rolige, og kun paa eet eneste Sted var det endnu kommet til Sværdslag; thi hvor Regjeringstropperne ere sendte ud imod Frihedsmændene, have de enten forenet sig med dem eller ere vendte tilbage med uforrettet Sag. Hele Catalonien har sluttet sig til Bevægelsen, og Folket havde besat samtlige Forter og Fæstninger, selv den frygtelige og næsten uindtagelige Klippefæstning Montjuich, som truende hæver sig over Barcelona, og under den sidste Opstand afgjorde Striden til Esparteros Fordeel, ved at slynge Død og Ødelæggelse ned over den folkerige By. Men nu var Espartero brudt op fra Madrid med en stor Troppemasse, for dermed i egen Person at gaae mod Barcelona. Forinden sin Afreise havde han udstedt et Manifest til Nationen, hvori han retfærdiggjør sit Forhold og forsikkrer om sin Hengivenhed for Dronningen og Landets nuværende Forfatning. Det værste Slag, som endnu har truffet ham, er det, at ogsaa Zavala, en af de Generaler, som Espartero satte sin største Tillid til, er falden fra og har gjort fælleds Sag med Jnsurgenterne, hvis øverste Regjerings junta har opslaaet sin Residents i Barcelona, hvorfra den nu, med den fuldkomneste souveraine Myndighed, allerede behersker næsten hele Catalonien. Den 15de Juni om Aftenen holdt Prim og Milans deres Jndtog i Barcelona, og bleve af denne Stads Jndvaanere næsten baarne gjennem Gaderne til Raadhuset, fra hvis Balkon Prim tilraabte Folket: "Ned med Espartero, hvilket Raab istemtes af Folkemængden med en uhyre Enthusiasme. Den 16de aflagde alle Tropperne deres Eed til Juntaen. Ogsaa Fiqueras, en af Europas stærkeste Fæstninger, er gaaet over til Jnsurrectionen, og holdes nu besat af Tropperne og Nationalgarden i Forening. Denne Plads, som ligger ved den franske Grændse, er stærkt forsynet med Skyts og Munition. Blandt de mange Rygter, som forleden Dag vare udbredte i Paris, hvor de frembragte en overordentlig Synkning i Statspapirernes Priis, vare ogsaa nogle, som vakte Bekom ring for Frankrigs Rolighed. Jfølge et andet Rygte skal Zurbano ikke alene være bleven forladt af sine Tropper, men endogsaa være ophængt og i Raseri afskaaret Næse og Øren. Det bekræftes ogsaa, at det virkelig har været Esparteros Forsæt at føre Dronningen og hendes Søster bort til en portugisisk Grændsefæstning, men at han havde maattet afstaae derfra, fordi han derved var stødt paa Modstand. "Men hvad er det da nu, man vil, Derpaa kan svares: "Alle Partier i det ulykkelige Spanien synes enige om et Øiemed, Omstyrtelse af den nu bestaaende Statsorden." Der ringes med Stormklokkerne i alle Landsbyer fjern og nær, og Bønderne have allevegne grebet til Vaaben.